奉答子高見贈十韵
作者：黄庭堅
朝代：宋

paragraphs: 柳徑雨著綿，竹齋風隕籜。
屏處人事少，晴餘鳥聲樂。
詩卷墮我前，謂從天上落。
君有古人風，詩如古人作。
簞瓢謝膏粱，翰墨化糟粕。
誤蒙東海觀，吾淺迺可酌。
真成聞道百，自謂莫己若。
謝生石韞玉，志尚本丘壑。
雖無首陽粟，飲水亦不惡。
跫然何時來，爲我一發藥。